題陳宗魯東山書塾
作者：方回
朝代：宋

paragraphs: 芳草謂發顛，美石謂發狂。
自賢與自智，豈必草石嘗。
勿以夫子廟，而欺賜也牆。
勿以聖人室，而鄙由也堂。
楛庭有遠孫，美玉深匵藏。
姓名似元龍，家無上下床。
收斂河海氣，遁逃聲利場。
衆謂陟泰嶽，六合視茫茫。
我之魯東山，亦可小靈光。
不患見不穹，但患行不强。
十駕日不已，突過騏驥良。
美酒無深巷，苦李遺道傍。
四益視乃叛，蘇合殊糞蜣。